孫全謀

孫全謀，字澹亭，又字元臣，福建漳州府龍溪縣人。乾隆35年，任臺灣水師提標中軍外委。乾隆38年，任右營把總。前營左哨千總（乾隆四十二年秋）《中樞備覽》。乾隆45年，任前營守備。乾隆48年，任後營游擊。乾隆？年，任廣東大鵬營參將。乾隆52年，任廣東羅定協副將協鎭廣東羅定等處地方副將加二級，（乾隆五十三年春）《中樞備覽》。乾隆52年，賞戴花翎。乾隆53年，任臺灣水師協副將。乾隆57年，任江南蘇松鎮總兵。乾隆58年，丁母憂。乾隆60年，署浙江黃巖鎮總兵。嘉慶元年，任浙江黃巖鎮總兵。嘉慶二年正月。補授廣東提督（提督廣東統轄全省水陸軍務節制各鎭總兵官加三級（嘉慶元年冬）《縉紳全書》）。嘉慶7年，賞騎都尉。嘉慶9年，降都司。嘉慶11年，署澄海協副將。嘉慶13年，賞三品頂戴。嘉慶13年，任廣東左翼鎮總兵官。嘉慶14年，賞二品頂戴。嘉慶14年，任廣東提督。嘉慶15年，賞戴花翎。嘉慶15年，署香山協水師副將。嘉慶16年，署陽江鎮水師總兵。嘉慶19年，任陽江鎮水師總兵。嘉慶21年，任廣東水師提督。〈皇清誥授振威將軍提督廣東水師總兵官世襲騎都尉澹亭孫公墓志銘〉《樂安孫氏先代紀念册》〈澹亭公行實〉：府君姓孫氏。諱全謀。號澹亭。福建漳州府龍溪人。祖籍山西蒲州府永濟縣。家南關外之孫羅莊。曾祖諱惟福。號集五。隨殺虎口王副將。征葛爾旦。得勝。功加都司借補福建汀州中營把總。因家焉。曾祖妣氏董。祖諱祚賢。號敬亭。祖妣氏魏。考諱岱。號義齋。妣氏連。繼妣氏盧。三代俱以府君官。贈振威將軍。妣俱贈一品太夫人府君幼歧嶷。七歲。而連太夫人見背。府君哀毀若成人。蓋天性也。入童塾。爲塾師所器。惟不喜章句。曰。吾將門之後。安能從事軋干喑啞耶。暇則習投石。超距之能糾稚童爲隊伍。指揮之爲樂。已隱然當干城之寄矣。比長。志益豪。家益落。念汀。處山陬。無可建豎者。而閩瀕海。姦民往往盜兵潢池。此大丈夫立功名之地也。乃寄籍于漳。而移家厦門。投水師入伍。積勞拔本標千總。府君諳水性。精風隅。訓練水師。履巨浸如平地。提督黃重之。乾隆四十五年春。聖駕南巡。檄帶水兵。在浙江秋濤宮。恭呈皇上大閱。蒙賜大緞一聯。小荷包一對。六月。擢守備。四十八年三月。擢遊擊。又帶兵赴浙水操。四十九年三月。在梵村。恭呈皇上大閱。蒙賜大緞二疋。荷包一對。府君自是感高厚之恩。矢涓埃之報矣。七月。丁外艱。府君號痛。幾不欲生服如例焉。台灣海寇鴟張。五十一年冬。台烽發。上命福爵閣往討之。府君以水師濟。五十二年。正月四日抵台。賊圍攻洲仔尾。鹽埕營。府君抄襲賊後。追至大目。賊鳥獸散。二月。兵屯大湖。賊刼營。府君再襲其後。殺至崙仔脚。三月。擊之於三坎店大獲。賊奔草店。又敗之。手擒渠魁一人。府君氣厲甚。以爲生死命也。馬革裹屍。彼何人哉。身先士卒殺賊。賊砲發。傷胸暈絕。子倒飛去。故得不死。逾時而甦。治瘡。三月愈。愈後力戰。剿賊於南路。鯽魚潭。後領粤義民。剿之姜市。旋擢廣東大鵬營參將。八月領粤兵。應援嘉義。爲前鋒。至新店尾。鏖戰二十四次。給功碑二張。欽奉上諭。孫全謀等。攻進嘉義。奮勇出力可嘉。補授廣東羅定協副將。欽此。幷蒙賞戴花翎。及大荷包一對。小荷包一對。五十三年正月。隨海超勇公。前往牛莊擒賊。所向克捷。雖未盡殲。而林逆膽落。草木皆兵。不逾時。就縛矣。福文襄公。以府君奮勉出力熟諳台地情形題調福建台灣水師協副將論者不多府君之才而多爵閣之能用人也。五十七年七月。補授江南蘇松鎭總兵官。内渡人都。陛見。疊蒙召見。叩辭赴任。五十八年正月。到崇明任事。十月。丁繼母盧太夫人憂訃聞得代囘籍終喪。六十年八月。在籍接奉上諭。本日因浙江黃巖鎭員缺。緊要。岱德現有處分又不諳水師。已降旨。令其解任。原任總兵孫全謀。由水師出身。熟諳巡哨。是以令其署理黃巖鎭篆。該總兵隷籍福建。幷著長麟等。飭令馳赴新任。認眞緝捕。以收駕輕就熟之益。欽此。府君以金華無避。戒途赴任。十年。督舟師。在定海外洋擒獲盜首陳言等。十二月。在台屬外洋。將盜紀夢奇等全獲。嘉慶元年正月。在温屬玉環洋。擒盜吳弗四等。二月。服闕。七月。給實授總兵官劄。八月。在寧屬潭頭洋。砲斃盜首陳亞寶。賊搶屍逃。九月。接奉上諭。孫全謀。熟悉水師。捕盜極爲奮勉。該員隷福建。且曾任台灣副將。於該處海道沙汕情形。較爲諳習。所有搶囘陳亞寶屍身。盜船南竄不遠。必尙在閩洋一帶遊奕。魁倫已囘閩省。卽著孫全謀。由陸路馳驛赴閩。帶同水師將弁。購線跴踪魁倫。再飭閩省將弁。受其約束。幫同緝捕〈若能將搶囘陳亞寶屍身。盜船全行追獲。不使一名竄囘。必當恩加優奬。卽將人犯解京硏訊。船隻改作兵船。其黃巖鎭地方。現在洋盜。已經南竄。自無必須孫全謀辦理之事。著王德卽可於水師副將内。揀員署理。欽此。府君卽赴閩追賊。二年正月。補授廣東全省提督。府君自厦登舟。馳至粤。偵知蒲台等處。盜之藪也。飭將弁分路兜擒。盜楊亞長等伏法。奉上諭。此次拿獲洋盜。係提督孫全謀。密派將弁。分路兜捕割獲巨盜首級。生擒六十餘犯。首夥全獲。辦理甚爲可嘉。孫全謀著賞給玉喜字牌一個。黃辮大荷包一對。小荷包四個。裝鉛子魚袋一個。仍著交部議叙。以示奬勵。欽此。部議加一級。府君自建旟五嶺後。益治戰艦。肅軍。屯統水陸。而堅明約束之。徐添德。嘯聚爲變。勢甚張。府君督師。搗其巢穴。戮其鯨鯢。凱還神速。奉上諭。據明亮奏。趕上徐添德大股匪。痛加殲戮。兩粤新兵。均極奮勇。平日尙知整飭操防提督孫全謀。交部議叙。欽此。部議隨帶軍。加一級。六年入都陛見。蒙召見。命往裕陵叩謁。如禮而還。復疊召見。賜克食。翌日。皇上御門觀射。府君中箭四枝蒙賜紗袍料一襲。卽叩辭囘粤。七年八月。陳爛屐四爲逆於博羅。府君統官兵。由西路進剿。自伯公凹。至羅漢。連破賊寨十五。擒斬三千餘名。追首逆。至羅浮山。圍之。克冲虛觀。藍坑山。夜燬華前台寨。擒匪千餘人。陳爛屐四等俱獲。博羅平。而永安縣屬靑溪天字嶂等處。又煽。府君移師前指。攻破大鍾嶺靑溪等寨。擒毀賊匪數百名天字嶂等寨。匪徒畏威。先後投首。惟鐵籠嶂賊。尙負隅。八年正月七日。府君攻剿益力。賊夜由懸崖滾跌逃竄。督兵追捕。殲擒殆盡。首逆黃亞程伏誅。永安平。二月班師。接奉上諭。前因博羅會匪滋事。前據吉慶奏。攻得羊屎坑。羅漢營賊寨擒獲僞元帥將軍軍師等一摺。該處會匪。聚集多人。據險抗拒。經提督孫全謀。督率將弁。兩路進剿。將賊匪痛加殲戮。共計擒斬千餘人。所辦甚爲妥速。朕閱摺內所叙情節。多係孫全謀。身先士卒。殺賊立功。該提督係武臣。失察地方會匪。處分較之文職爲輕<今又能奮勇打仗。迅搗賊巢。殊屬可嘉。著査明。如未經有得有花翎。卽傳旨賞戴。仍交部從優議叙。並賞給白玉扳指一個。廂嵌帶頭一副大荷包一對小荷包二個。欽此。部議給與軍功。加三級。又奉上諭。吉慶奏。攻克羅浮山賊巢。擒獲酋逆陳爛屐四一摺。閱奏欣慰。博羅賊首陳爛屐四。在羅浮山藏匿。經提督孫全謀。督率官兵。將冲虛觀。藍坑山兩處賊寨。連次攻克。並乘夜平燬華臺首賊巢共斃賊匪一千數百人。首逆陳爛屐四。由後山潛逃。千總鍾鳴貴。在周山地方。將該逆生擒。此次剿辦匿匪。皆由孫全謀。身先士卒。奮勇殺賊。故能攻得兩處緊要賊巢。迅速奏捷。厥功甚偉。孫全謀。著加恩賞騎都尉。世職。並賞給四喜玉扳指一個。玉翎管一個。花荷包一對。小荷包二個。欽此。初嘉慶元年。特沛恩施。有廕生之典。府君時署黃巖總鎭。以丁憂人員。非實奉。故不預。至是吉制軍奏稱。該員自總兵以來。身先士卒。攻破賊巢。實屬出力。所有伊嫡孫孫雲鴻。可否照總兵例。補給二品廕生處。出自皇恩。奉旨孫雲鴻。著補給恩廕。欽此。蓋異數也。府君爲人。性剛不苟取。待士嚴。然有微勞者必賞。故士爭用命立功。雖建牙專閫。而以海爲家。簡於酬酢。未嘗與人奉杯酒。叙殷勤。事有不可在大府前必爭之力申其說同列或勸之。曰。吾性禀於天。不可撓也。吾上報主知而已。他奚恤焉。故與人落落難合。其合者則相得無間。恨相知晚也。蒞粤七年。身經百戰。而游魂假息。偶出沒窮島間倭制軍。不善也。再列之彈章。九年七月。降爲都司。戴罪効力。府君中心感泣。思捐軀蕩寇。以報殊恩。卸提篆。卽帶兵出洋。十年十一月。在沙堤。烏珠漭州等外洋。獲匪船十有七。沉匪船十有九。生擒盜首吳亞珠等。三百五十六名。十一年四月。在汕尾江牡洋。獲匪船四。生擒吳亞保等。七十七名。七月。委獲澄海協副將事。十二年正月。追閩朱濆匪船。至大萊蕪外洋。抵閩詔安界。復窮躡之。於三澎洋。計獲船二。沉其一。擒匪宋亞之等。三十七名。五月。委獲碣石鎭篆。督師巡搜東路洋面。十一月。朱匪至長山尾。攻之。急竄囘閩。十二月。委署海門參將印務。十三年正月。會師在江牡洋。獲賊船四。匪高亞縣等。五十五名。閩蔡逆船。至上川外洋。躡之。是夜風作。逆遁深洋。二月。委獲南澳鎭印務。督師同碣石黃總鎭。巡搜東路洋面。四月。在芒嶼。牛脚川。獲匪船九。擊沉及撞礁碎者各一。生擒匪張匡鈺等一百三十二名。五月。在金嶼三洲等外洋。獲匪船一。沉匪船二。獲匪七名。府君船進及大紅單匪船。生擒盜首石婆大。施鵬高等。四十一名。獲器械山積。府君功爲多。吳制軍檄署春江協副將事。七月。督師在遮浪外洋。沉匪船七。獲匪船五。生擒盜犯徐亞文等。一百單八名。巡至三角洋。舟次。接奉上諭。左翼鎭總兵員缺。著孫全謀。以三品頂戴補授。孫全謀係棄瑕錄用之人。經朕格外施恩。倍當知感知奮。如果緝捕得力。當再加以奬勵。欽此。府君卽赴任領兵。同錢提軍出洋。八月。督師同碣石。黃總鎭巡至三灶洋。遇匪船百餘。轟沉其六。圍擒其四。生擒匪譚亞悅等。二十四名。十月。百制軍檄攝提督篆。十四年四月。督兵緝捕。黎明。巡抵荷包灣。匪船大小百餘迎頭打仗。自巳至酉。斃匪甚多。燬大匪船二。匪隨浪掀溺。且拒且竄。深洋黑夜寄泊。次日。同効力。撈繪船。在龍鼓沙洲。哨探有匪船五。盡獲之。殲賊及淹者無算。擒賊首馬亞九等。九十八名。起獲生鐵砲位等賊。六月。奉上諭。廣東提督員缺。著加恩。將孫全謀。以二品頂戴陞補。欽此。又奉上諭此次官兵以少勝多實屬不遺餘力。孫全謀奮勇可嘉。前已施恩。補放提督。倍當感激朕恩。益加奮勉。以期速凈海氛。至此次出力官兵。及繪船戶水手等。除經該督撫核其等第。分別奬賞外。船戶吳敬裕。著賞恩。給外委頂戴。以示鼓勵。欽此。十月。圍剿張保仔等。于赤瀝角。匪船二百餘。府君奮先賈勇。以少擊衆。因各船落後勢孤。致匪船兎脫。府君曰。師不用命。將之罪也。三令五申之。十一月。追至急水門。大鏟各洋。連日斃賊大小頭目二十餘名。殲賊六百餘。燬盜船八。沉盜船十數。先是百制軍。以府君赤瀝角之役。奏參。奉旨。孫全謀著革職拿問。欽此。嗣後以急水門大鏟洋剿賊之捷。具奏。奉上諭。孫全謀。前因在赤瀝角剿賊鬆勁。號令不嚴。聽賊逃遁。降旨革職拿問。治罪。解交刑部。用嚴師律。今該督摺内。孫全謀。自知悔懼。此二次殲剿賊匪。身先將士。用能斃賊燬船。經該督査詢確實。並無虛揑。自可稍贖前愆。孫全謀著加恩。免其拿問留於廣東。効力贖罪。伊如能倍加愧奮。則將來尙可施恩。倘畏葸如前。卽嚴參加倍治罪。欽此。十五年四月。督師同春江協林副將。西下剿捕。至電白放雞外洋。府君親率弁兵首先過船生擒盜朱亞寶等一百三十九名。砲斃及浪淹者枕藉。獲匪船四百制軍具奏奉上諭孫全謀首先率衆過船擒獲盜匪。尙知愧奮著加恩以守備用。欽此五月府君追賊。至儋州新英外洋。盜船銜尾轟沉焚燬。及獲者。計三十餘府君專注盜首烏石大船。翻身奮入弁兵踵之生擒巨盜烏石二烏石大烏石三等。四百九十名。賊紛紛落海。水爲之不流。東海伯者。亦巨盜也。匪船六十有五夥匪男女大小四千單七十六名聞風皆破膽輸誠俯首乞命併繳砲位藥彈等物自是粤中。夜柝不驚。重洋無警焉。制軍復據情入吿。又奉上諭。生擒積年巨盜烏石二等首夥各犯其烏石大一船經孫全謀一意專注攻擊。親率弁兵過船。又將該逆生擒。並擒獲各犯。將孫全謀。賞戴花翎。以遊擊超陞。欽此。七月署香山協副將事十六年三月松制軍檄護陽江總鎭七月得旨陞署陽江總鎭兵事十八年五月。蔣制軍檄署提篆。十九年八月。檄署南澳鎭篆。十月。奉上諭。蔣攸銛奏。請實授總兵一摺。孫全謀曾任提督。統領水師。著有勞績。茲署陽江鎭總兵。三年期滿。巡緝認眞。著准其實授。其從前所得騎都尉世職。並加恩賞留。欽此。二十一年八月。奉上諭。蔣攸銛奏。水師提督患病。籲懇解任調理一摺。童鎭陞染患腿疾。驟難痊癒。准其解任。囘籍調理。所遺廣東水師提督員缺。著孫全謀補授。孫全謀現患暑疾。著羅鳳山暫行署理。一經病痊。卽行接印任事。欽此。命到粤。而府君已棄世矣。於戲痛哉。府君元配王氏。贈武信騎尉諱景布公女。誥贈一品夫人。早卒。側室許氏。子三。長丕烈。貢生。王夫人出。先府君卒。娶蘇氏。前任浙江杭州府知府諱光弼公孫女。贈武略騎尉貢生鳴夏公女。次不孝柏榮。三不孝桂榮。側室許氏出。俱未聘。孫一。不孝雲鴻。六品廕生。嘉慶二十年。三月引見。奉旨以通判用。在都候選。聘林氏。乾隆辛卯科進士翰林院編修諱樹藩公孫女。嘉慶乙丑科進士知陜西扶風縣慶章公女。孫女三。長適己未科進士翰林院編修趙在田公長子庠生良璧。次適誥封奉直大夫陳諱君和三子。監生如洋。三適監生高遜瑩公長子。庠生雲梯。府君生於乾隆九年二月初八日巳時，卒於嘉慶二十二年七月二十二日。辰時享壽七十有三，不孝雲鴻幼失義方府君常督敎之期其有立憶甲戌秋初。在陽江鎭署。嬉戲膝前。隅坐執灼。府君語之曰人生禀命有錯。當參破貴賤貧富生死關頭方成豪傑吾結髮從薦躋上將不能詭隨迎合大府惟志吞群醜。盡臣職而已。處寵榮。無驕色。被譴黜。無怠心。皇上念其微勞。觀其後效。屢蹶復振。爲武臣未有之遭逢。有志者。當自立耳。吾歷官閩浙吳粤。惟襆被自隨。僮指不盈百。盤饌不羅羶葷。得廉鏹。足供桂玉。餽者謝之。故能周歷戎行。員弁讋慓。環海鏡淸。龐德公云。人皆遺子孫以危。今獨遺之以安。吾有取焉。吾以瀛壖爲袵席。大小百餘戰。可覼縷談也。方禦台逆時。砲及吾胸。幾殆。語達九重。後召見。垂問。吾解衣指傷痕。上慰勞良久。至今天雨陰寒。雖作患苦。然終不夭其天年也。吾尾賊大鏟洋。賊勢如釜中魚。募購吾頭萬金。百制軍。亦摭其事。奏聞。然吾終滅賊。不爲賊所戕也。若夫駛舟乘潮。旁晚怪石。皆作猛獸奇鬼形。風濤震吼。與鳬鷖出沒膀人魂飛吾直作鈞天九奏聽之耳了此三者（乃大器也。小子謹誌之。不敢忘。府君精神矍鑠。促雲鴻北上。方謂可享期頤。何期不孝等。孽重災生。遽絕色笑之奉耶。不孝雲鴻。在京聞訃。五內崩摧。匍匐赴粤。扶襯囘閩。伏念府君。服官五十年。効命重洋。奮不顧身。掃除大憝。老而不衰。一生之韜鈐如此。九重之恩遇如此。若不粗述梗槪。則載筆者何述焉。用含淚濡毫。編次巓末。惟冀當世大人先生。錫之旌銘。以光泉壤。則不孝等。感且不朽。不孝承重孫雲鴻孤哀子柏榮桂榮仝淚血謹述賜進士出身。誥授榮祿大夫。兵部尙書都察院右都御史。總督廣東廣西等處地方軍務。兼理糧餉。愚弟蔣攸銛頓首拜塡諱。

註釋

劉寧顏編，《重修台灣省通志》，台北市，台灣省文獻委員會，1994年。

Category:龍溪人
Category:台灣水師協副將
Category:廣東水師提督